Parlamentul  României

[image: image2.png]FOMANIA




	Comisia pentru buget, finanţe şi bănci
	
	Bucureşti,       13.09.2007 
Nr. 22/375


Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru extinderea pieţelor de gros, cu care comisia noastră a fost sesizată în fond cu adresa Biroului Permanent nr. Plx.443  din 4 iunie 2007.
	PREŞEDINTE,

Aurel Gubandru

RAPORT

asupra propunerii legislative pentru extinderea pieţelor de gros
Cu adresa nr.Plx.443 din 4 iunie 2007, Biroul Permanent conform art. 95 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă pentru extinderea pieţelor de gros.
 La întocmirea raportului s-a avut în vedere avizul favorabil al Consiliului Legislativ trimis cu adresa nr. 228 din 28.02.2007, precum şi punctul de vedere negativ  al Guvernului.
Prezentul proiect de Lege propune ca, până la sfârşitul anului 2007, guvernul să stabilească împreună cu consiliile judeţene şi cu consiliile locale, reţeaua pieţelor de gros pe judeţe. Proiectarea şi realizarea investiţiilor în pieţele de gros se vor face numai pe baza licitaţiilor, în perioada 2008-2010.
Fondurile necesare pentru realizarea acestor investiţii, se asigură, anual, din bugetul de stat, de la Uniunea Europeană şi din bugetele locale.
În urma analizei propunerii legislative în cadrul comisiei, s-a propus respingerea acesteia deoarece:

Prin Programul Naţional pentru Dezvoltare Rurală, Ministerul Agriculturii, Pădurilor şi Dezvoltării Rurale a stabilit măsurile de dezvoltare şi reglare a pieţelor. Realizarea acestor măsuri este posibilă prin accesarea fondurilor europene pentru dezvoltare rurală, pe bază de proiecte.
Domeniul pieţelor de gros a făcut deja obiectul reglementării unor acte normative, şi anume Ordonanţa Guvernului nr.99/2000 privind comercializarea produselor  şi serviciilor de piaţă, cu modificările şi completările ulterioare şi Hotărârea Guvernului nr.333/2003 pentru aprobarea Normelor metodologice de aplicare a Ordonanţei Guvernului nr.99/2000.
Există o reglementare în acest sens şi la nivelul european, şi anume Regulamentul EC nr.2200/96 privind organizarea pieţelor de fructe şi legume.
Iniţiatorii nu au avut în vedere faptul că, în România, înfiinţarea şi dezvoltarea pieţelor de gros este un atribut al autorităţilor administraţiei publice locale, statul fiind chemat doar să reglementeze cadrul juridic de desfăşurare a activităţii respective. În acest sens au fost adoptate Ordonanţa Guvernului nr.99/2000 şi Hotărârea Guvernului nr.333/2003 care stabilesc principiile generale privind desfăşurarea activităţii comerciale.
Propunerea legislativă trebuie să îndeplinească condiţiile impuse de art.138 alin.5 din Constituţia României şi de cele ale art.15 din Legea nr.500/2002 privind finanţele publice, cu modificările şi completările ulterioare. Având în vedere dispoziţiile art.14 din Legea nr.273/2006 privind finanţele publice locale, precizăm că nici o cheltuială nu poate fi înscrisă în bugetele locale şi nici nu poate fi angajată şi efectuată din aceste bugete dacă nu există bază legală pentru respectiva cheltuială.
Precizăm că, orice procedură de achiziţie publică trebuie să respecte prevederile Ordonanţei de urgenţă a Guvernului nr.34/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii, cu modificările şi completările ulterioare, precum şi a legislaţiei conexe, în cazul în care este demarată de o autoritate contractantă.
În conformitate cu prevederile art.6 al Legii nr.24/2000 privind normele de tehnică legislativă pentru elaborarea actelor normative, republicată, cu modificările şi completările ulterioare, un proiect de act normativ „ trebuie să instituie reguli necesare, suficiente şi posibile care să conducă la o cât mai mare stabilitate şi eficienţă legislativă. Soluţiile pe care le cuprinde trebuie să fie temeinic fundamentate, luându-se în considerare interesul social, politica legislativă a statului român şi cerinţele corelării cu ansamblul reglementărilor interne, precum şi ale armonizării legislaţiei naţionale cu legislaţia comunitară şi cu tratatele internaţionale la care România este parte“. 
Propunerea legislativă nu îndeplineşte nici una dintre aceste cerinţe de tehnică legislativă.

Proiectul de Lege face parte din categoria legilor ordinare, potrivit art. 76 din Constituţia României, republicată.
La lucrările comisiei au participat 23 deputaţi, din totalul de 27 membri ai comisiei.

Raportul comisiei a fost adoptat cu majoritate de voturi. 
Propunerea legislativă a fost  respinsă de Senat în şedinţa din data de 30 mai 2007, în calitate de primă Cameră sesizată.
Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor .
În urma dezbaterii propunerii legislative pentru extinderea pieţelor de gros,  în şedinţa din data de 11 septembrie 2007, comisia propune respingerea acesteia.
	PREŞEDINTE,

Aurel Gubandru
	SECRETAR,

Radu Cătălin Drăguş


Expert parlamentar:
Popescu Luminiţa

